የህዝብና ቤት ቆጠራው ተዓማኒና ሳይንሳዊ እንዲሆን ጥሪ ቀረበ
የአራተኛው ህዝብና ቤት ቆጠራ ኮሚሽን አባላት በጠቅላይ ሚኒስትር ጽህፈት ቤት ባካሄዱት መደበኛ ስብሰባ ላይ ቆጠራው ተዓማኒና ሳይንሳዊ እንዲሆን ምክትል ጠቅላይ ሚኒስትር ደመቀ መኮንን ጥሪ አቀረቡ፡፡ምክትል ጠቅላይ ሚኒስትሩ በውይይቱ ላይ ለተነሱ ጥያቄዎች ምላሽ የሰጡ ሲሆን፥ በቆጠራ ካርታ ያልታቀፈ አንድም አካባቢ እንዳይኖር ትልቅ በጀት ተይዞ እንደተሰራበት ገልጸዋል።የተፈናቀሉ ዜጎችን በተቻለ አቅም ወደ አካባቢያቸው ለመመለስም  እየተሰራ እንደሚገኝ ጠቅሰው ወደ የአካባቢያቸው ያልተመለሱት ደግሞ ባሉበት እንደሚቆጠሩ ነው የተናገሩት።የሰላም ሚንስትሯ ሙፈሪያት ካሚልም በበኩላቸው የልዩ ቆጠራ ቦታዎችን ቁጥር ከዚህ ቀደም ለመቀነስ መሰራቱን አስታውሰው አሁንም መቀጠል አለበት ብለዋል።የማዕከላዊ ስታስቲክስ ዋና ዳይሬክተር ቢራቱ ይገዙ ባለፉት ጊዜያት የተሰሩ ስራዎችን ያጋጠሙ ችግሮችና ወደፊት ትኩረት ሊሰጣቸው ይገባል ያሏቸውን ችግሮች አንስተዋል፡፡ዳይሬክተሩ በቆጠራው 180 ሺህ ሰራተኞች እንደሚሰማሩ አስታውሰው፥ አንድ ቆጣሪ ሁለት የቆጠራ ቦታዎችን እንደሚያስተናግድ አብራርተዋል።ከምልመላ ጋር በተያያዘም ውስንነቶች መከሰታቸውንና በአንዳንድ አካባቢዎች ከመስፈርት ውጪ የመመልመል ሂደቶች እንደነበሩ ያነሱት ዳይሬክተሩ፥ በደቡብና በኦሮሚያ አካባቢ ኮሚሽኑ በደንብ ያለመደራጀት ችግር እንደነበረበትም ገልጸዋል።ከቆጠራው ጋር በተያያዘ የሚነሱ ውዥንብሮችን ለመቅረፍ ኮሚሽኑ ከተባበሩት መንግስታት ድርጅት ጋር በመተባበር የግንዛቤ ማስጨበጫ ትምህርት መሰጠቱንም አንስተዋል።ከበጀት ጋር በተያያዘ ኮሚሽኑ እስከ አሁን 1 ነጥብ 7 ቢሊየን ብር የተጠቀመ ሲሆን፥ ወደ ፊት ደግሞ 1 ነጥብ 6 ቢሊየን ብር እንደሚያስፈልገውና በቅርቡም የህዝብ ተወካዮች ምክር ቤት የሚያጸድቀው በጀት እንዳለም ተጠቁሟል።የክልል ኮሚሽን ሰብሳቢዎችም ከጸጥታ፣ ከተፈናቃዮች እና ከወሰን ይገባኛል ጋር በተያያዘ ላነሷቸው ጥያቄዎችም ምላሽ ተሰጥቷል፡፡ 